NACRT
OBRAZLOŽENJE
Program javnih potreba u predškolskom odgoju za 2027. godinu donosi se na temelju Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26), kojim je propisano da jedinice lokalne i područne (regionalne) samouprave imaju pravo i obvezu odlučivati o potrebama i interesima građana na svom području u djelatnosti predškolskog odgoja i obrazovanja te osiguravati sredstva za ostvarivanje tih potreba.
Općina Vojnić osigurava sredstva za redovitu djelatnost Dječjeg vrtića „Vojnić“, kojem je osnivač Općina, s ciljem osiguravanja kvalitetnog i dostupnog predškolskog odgoja, njege, obrazovanja, zdravstvene zaštite, prehrane i socijalne skrbi za djecu predškolske dobi.
Programom se obuhvaća provedba redovitog devetosatnog programa za djecu u dobi od navršenih 12 mjeseci do polaska u osnovnu školu, kao i programa predškole za djecu u godini prije polaska u osnovnu školu.
U Dječjem vrtiću „Vojnić“ planira se organizacija rada kroz jasličku i mješovitu odgojnu skupinu te kraći program predškole, uz osiguravanje potrebnih kadrovskih, materijalnih i prostornih uvjeta za nesmetano odvijanje djelatnosti.
Za financiranje javnih potreba u predškolskom odgoju u Proračunu Općine Vojnić za 2027. godinu planirana su sredstva u ukupnom iznosu od 512.640,00 eura. Sredstva će se koristiti za financiranje plaća i ostalih materijalnih prava zaposlenika, naknada za prijevoz, ostalih rashoda za zaposlene, nabavu potrebnog inventara, stručno usavršavanje djelatnika, opremanje vrtića i kuhinje te provedbu dodatnih odgojno-obrazovnih sadržaja.
Dio sredstava osigurava se iz Proračuna Općine Vojnić, pomoći nadležnog ministarstva, uplata roditelja za sudjelovanje u cijeni programa i ostalih vlastitih prihoda Dječjeg vrtića.
Provedbom Programa osigurava se kontinuitet i kvaliteta predškolskog odgoja i obrazovanja, stvaraju se uvjeti za pravilan rast i razvoj djece te pruža podrška roditeljima u usklađivanju obiteljskih i radnih obveza.

          OPĆINA VOJNIĆ

U Vojniću, ____________ 2026. godine

Na temelju članaka 2. i 49. Zakona o predškolskom odgoju i obrazovanju („Narodne novine” 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26), te članka 30. Statuta Općine Vojnić („Službeni glasnik Općine Vojnić” broj 01/21 i 03/25), Općinsko vijeće Općine Vojnić je na __. sjednici održanoj ____________ 2026. godine usvojilo je 

PROGRAM
JAVNIH POTREBA U PREDŠKOLSKOM ODGOJU ZA 2027. GODINU

Članak 1.

Programom javnih potreba u predškolskom odgoju Općine Vojnić za 2027. godinu (dalje u tekstu: Program javnih potreba) utvrđuju se oblik, opseg i način zadovoljavanja javnih potreba u djelatnosti predškolskog odgoja i naobrazbe te skrbi o djeci predškolske dobi (dalje u tekstu: predškolski odgoj), te obujam i način financiranja ovih potreba u 2027. godini iz sredstava općinskog proračuna, koji se ostvaruju putem:
- redovitog programa njege, odgoja, naobrazbe, zdravstvene zaštite, prehrane i socijalne skrbi te programa predškole u dječjem vrtiću kojem je osnivač Općina Vojnić, Dječjem vrtiću „Vojnić“.

Članak 2.

Organizirani oblik odgojno-obrazovnog rada s djecom predškolske dobi ostvarivat će se u Dječjem vrtiću „Vojnić“, Vojnić i to kroz:
1. redoviti 9-satni program (6:30 do 15:30 sati) za djecu u dobi od 12 mjeseci do polaska u školu,
2. program predškole (u trajanju od 2,5 sata) za djecu u godini pred polazak u osnovnu školu.

Članak 3.

Program iz članka 2. u petodnevnom radnom tjednu ostvarivat će se u jednoj odgojnoj skupini (mješovita) i kroz kraći program predškole, te jasličkoj skupini.
Planirani opseg programa Dječjeg vrtića ostvarivat će ukupno 11 osoba zaposlenih na neodređeno puno radno vrijeme i 1 osoba zaposlena na neodređeno nepuno radno vrijeme.




Članak 4.

Financijskim planom Dječjeg vrtića „Vojnić“ za 2027. godinu planirana su sredstva u sveukupnom iznosu od 512.640,00 eura.
Financiranje planiranog opsega programa Dječjeg vrtića „Vojnić“ osigurava se iz:
1. Proračuna Općine u iznosu od 406.600,00 eura i to za plaće s obvezama za djelatnike, ostale rashode za zaposlene te naknade za prijevoz na posao, ugovor o djelu,  nabavu sitnog inventara, seminare,
2. pomoći nadležnog Ministarstva u svrhu poboljšanja uvjeta u Vrtiću u iznosu od
13.000,00 eura,
3. sudjelovanja roditelja u cijeni programa i ostalih vlastitih prihoda u iznosu od  64.950,00 eura,
4. opremanje Vrtića u iznosu od 13.000,00 eura te opremanje kuhinja, tematski sadržaji i edukacije u odgojno-obrazovnim ustanovama u iznosu od 28.090,00 eura.

Članak 5.

Troškovi koje podmiruju roditelji iz članka 4. stavka 2. točke 3. utvrđuju se godišnjim programom i planom troškova Dječjeg vrtića „Vojnić“, u skladu s cijenom prehrambenih artikala i ostalih planiranih troškova i naplaćuju od roditelja, mjesečno, na temelju sklopljenih ugovora, a temeljem Odluke o ekonomskoj cijeni dječjeg vrtića koja iznosi 553,01 eura mjesečno.

Članak 6.

 Dječji vrtić „Vojnić“ može pored utvrđenih programa iz članka 3. stavka 1. organizirati dodatne programe kojima se zadovoljavaju potrebe i interesi djece i roditelja, a sredstva osiguravaju korisnici programa.

Članak 7.
Provedbu Programa javnih potreba i namjensko korištenje sredstava prati Jedinstveni upravni odjel Općine Vojnić.

Članak 8.

Ovaj Program je sastavni dio Proračuna Općine Vojnić za 2027. godinu i stupa na snagu osmog dana od dana objave u Službenom glasniku Općine Vojnić, a primjenjuje se od 1. siječnja 2027. godine.

